Euises nöchste Ziel wär eigentlich  Quepos gsi, aber underwegs, hend mir euis dänn für s'Nachbardörfli Manuel Antonio entschiede. Det hend mir wohl die schlechtischt Abstiegi verwütscht, wo mir je gha händ. Alli andere Hotels wäred eifach viel z'tüür gsi. Aber mir hend euis sehr schnell dra gwhöhnt gha. Am erste Tag sind mir nur am Strand ghocked und händ bädeled. Im Meer usse hend mir de Robert känne glernt. Er isch us Östrich und läbt scho sit drü Jahr in Costa Rica läbt. Mit dihm sind mir dänn am Abig uf Quepos go Znacht esse und eis/zwei  Bierli go trinke. A eim Tag sind mir in Urwald go Canopy (Flying Fox) mache. Obwohl Hochsaison wär (d'Amis reised nüme so gärn...), hend mir e Privattour gha. Es isch mega cool gsi, so dur de Tschungel dure rase. Und de Freefall isch eifach hammer gsi und recht überraschend cho. d'Bäum sind scho chli höcher als i de Schwiiz aber de Chlättergarte in Interlake het fascht meh Spass gmacht. Det hät me meh sälber chönne mache und es isch chli die grösser Herusforderig gsi.  Eimal sind mir dänn no in  Nationalpark Manuel Antonio. Det hend mir wiedermal es Fuultier gseh und ganz viel chlini Äffli. Es het zwei mega schöni Stränd gha und irgendwo isch e unbewachti Kokosnuss ume glägge. Die hät natürlich müesse ufgmacht werde. (Mit zwei Kokoshälftene am Strand galopiere, erzügt öpe mal en fragende Gsichtsusdruck... Klaklapp...klaklapp...).